สบจังหวะสอย FPI หลังรูดหนัก 12% โบรกฟันธงปี 65 กำไรนิวไฮ อัพเป้าใหม่ 5.15 บ.
สบจังหวะสอย FPI หลังรูดหนัก 12% ลงมาที่ 3.22 บ. โบรกฟันธงปี 65 กวาดกำไร 464 ลบ. ทำจุดสูงสุดใหม่ รับคำสั่งซื้อเข้ามาต่อเนื่อง แนะนำ “ซื้อ” พร้อมอัพเป้าใหม่ 5.15 บ. จากเดิม 4.60 บ. ประเมินปันผล 3-4% ต่อปี
สบจังหวะสอย FPI หลังรูดหนัก 12% ลงมาที่ 3.22 บ. โบรกฟันธงปี 65 กวาดกำไร 464 ลบ. ทำจุดสูงสุดใหม่ เคาะซื้อพร้อมอัพเป้าใหม่ 5.15 บ.
11 พ.ย. 2565

ผู้สื่อข่าวรายงานว่า วันนี้ (11 พ.ย.65) ราคาหุ้นบริษัท ฟอร์จูน พาร์ท อินดัสตรี้ จำกัด (มหาชน) หรือ FPI ล่าสุด ณ เวลา 11:56 น. อยู่ที่ระดับ 3.22 บาท ลบ 0.44 บาท หรือ 12.02% สูงสุดที่ระดับ 3.72 บาท ต่ำสุดที่ระดับ 3.18 บาท ด้วยมูลค่าซื้อขาย 89.09 ล้านบาท

โดยบล.โกลเบล็ก ระบุในบทวิเคราะห์ (11 พ.ย.) คงคำแนะนำ “ซื้อ” หุ้น FPI ปรับใช้ราคาเหมาะสมปี 66 เป็น 5.15 บาท จากเดิม 4.60 บาท และจ่ายปันผลในอัตราราว 3-4% ต่อปี ทั้งนี้ FPI รายงานกำไรสุทธิงวดไตรมาส 3/65 เท่ากับ 116.5 ล้านบาท เพิ่มขึ้น 67% เมื่อเทียบจากปีก่อน และเพิ่มขึ้น 14% เป็นไปตามคาด คงประมาณการรายได้ปี 65 ที่ 2,642 ล้านบาท เพิ่มขึ้น 26% เมื่อเทียบจากปีก่อน และประมาณการกำไรปี 65 อยู่ที่ 464 ล้านบาท เพิ่มขึ้น 41% เมื่อเทียบจากปีก่อน เติบโตทำ New High
โดยคาดผลประกอบการงวดไตรมาส 4/65 จะเติบต่อเนื่องเมื่อเทียบจากไตรมาสก่อน จากออเดอร์ในปัจจุบันที่ค่อนข้างแน่น ประกอบกับค่าระวางเรือที่ปรับลงราว 50-75% ช่วยสนับสนุนรายได้ส่งออก โดยลูกค้าบางรายเร่งคำสั่งซื้อเพิ่มเติมชดเชยจากช่วงก่อนหน้าที่ต้นทุนค่าขนส่งแพง นอกจากนี้ ไตรมาส 4 ยังเป็น High Season ของปี ส่วนบริษัทลูกที่อินเดียคาดจะพลิกมีกำไรในไตรมาส 4/65 จากการปรับราคาขายสะท้อนต้นทุนวัตถุดิบที่สูงขึ้น
นอกจากนั้นยังคงประมาณรายได้ปี 66 ราว 2,906 ล้านบาท เพิ่มขึ้น 10% เมื่อเทียบจากปีก่อน และคงประมาณกำไรปี 66 ที่ 519 ล้านบาท เพิ่มขึ้น 12% เมื่อเทียบจากปีก่อน ตามลำดับ เติบโตต่อเนื่องจากปี 65 โดยปัจจุบันบริษัทมี Backlog จากลูกค้า OEM ราว 1 พันล้านบาท ทยอยรับรู้ปีละราว 500 ล้านบาท ส่วนกลุ่มตลาด Replacement คาดยังเติบโตดี โดยปี 66 บริษัทมีแผนเปิดโมเดลใหม่ในกลุ่มรถยนต์อเมริกัน ประกอบกับขยายฐานลูกค้าใหม่ในแถบประเทศอียิปต์ และเม็กซิโก